
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,


ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
ОТ Д-Р ЛОЗАНА ВАСИЛЕВА – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Правилник за изменение и допълнение на Правилника за устройството и дейността на Националната служба за съвети в земеделието


УВАЖАЕМИ ДОКТОР ТАХОВ,
На основание § 1, ал. 2 от допълнителната разпоредба на Закона за Селскостопанска академия и чл. 11 от Закона за администрацията, внасям за одобряване проект на Правилник за изменение и допълнение на Правилника за устройството и дейността на Националната служба за съвети в земеделието (НССЗ).

Причини, които налагат приемането на нормативния акт
С Постановление № 120 от 2025 г. за изменение и допълнение на нормативни актове на Министерския съвет (обн., ДВ. бр. 56 от 2025 г.) се приема изменение в Устройствения правилник на Министерството на земеделието и храните (МЗХ). Правят се изменения в Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 48 от 2006 г.), а именно в приложението към чл. 2, ал. 3 „Обща численост на персонала във второстепенните разпоредители с бюджет към министъра на земеделието и храните“. С тази промяна се изменя числеността на НССЗ – от 65 на 60 бройки („в т. 16 числото „65“ се заменя с „60“).
Правилникът за устройството и дейността на Националната служба за съвети в земеделието (обн., ДВ, бр. 25 от 2022 г.) трябва да бъде изменен, за да се отрази намалената численост на персонала. Намалението с пет щатни бройки ще бъде направено чрез намаляване на числеността на общата администрация – дирекция „Административно – финансова дейност“, чиято численост от 13 се намалява на 8 щатни бройки.
[bookmark: _GoBack]С промяна на числеността, предлагаме допълване и прецизиране на основните функции на главна дирекция „Мобилни общински офиси“ и дирекция „Анализиране, планиране и информационно осигуряване“, които не променят съществено структурата и организацията на специализираните дирекции, респ. и на НССЗ.

Цели
Поставените цели са:
- привеждане на Правилника за устройството и дейността на Националната служба за съвети в земеделието в съответствие с Постановление № 120 от 2025 г. за изменение и допълнение на нормативни актове на Министерския съвет;
- осигуряване на достъпни и ориентирани към потребностите на земеделските стопани съветнически услуги;
- ефективно изпълнение на функциите на Териториалните областни офиси и на функциите на Мобилните общински офиси като част от специализираната администрация на НССЗ;
- ускорен трансфер на знания и иновации и укрепването на всички съветнически услуги в селското стопанство чрез планиране, основано на анализи и сътрудничество.

Финансови и други средства, необходими за прилагането на новата уредба
За приемането на проекта на Правилник за изменение и допълнение на Правилника за устройството и дейността на Националната служба за съвети в земеделието не са необходими допълнителни средства.
Наетият по ПМС № 185 от 2011 г. допълнителен до 120 експерти извън щатен персонал на срочни трудови договори се финансира изцяло от приходи на НССЗ. Средствата за работна заплата и за осигурителни вноски, както и цялостната издръжка на тези експерти се осигуряват от средства на НССЗ, получени в резултат на изпълняваните дейности по ПРСР 2014 – 2020 г., в т.ч. мярка 2 „Консултантски услуги, услуги по управление на стопанство и услуги по заместване в стопанство“, и по СПРЗСР 2023 – 2027 г., при спазване на изискванията на съответните мерки от ПРСР 2014 – 2020 г. и интервенции от СПРЗСР 2023 – 2027 г.
С проекта на акт не се предвиждат допълнителни разходи/трансфери/други плащания, които се предлагат да бъдат одобрени по бюджета на НССЗ, респективно на МЗХ или по сметка на средства от Европейския съюз, за сметка на бюджети по държавния бюджет за 2025 г. и следващите бюджетни години.

Очаквани резултати от прилагането на акта 
С намаляване на числеността на НССЗ, същата се привежда в съответствие с Постановление № 120 от 2025 г. за изменение и допълнение на нормативни актове на Министерския съвет.

Анализ за съответствие с правото на Европейския съюз
С проекта на правилник не се транспонират актове на институции на Европейския съюз, поради което не е изготвена и представена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и ал. 4 от Закона за нормативните актове проектите на правилник и доклад (мотиви) са публикувани за обществени консултации на интернет страницата на Министерството на земеделието и храните и на Портала за обществени консултации със срок за предложения и становища 14 дни.
В „Държавен вестник“, бр. 56 от 2025 г. е обнародвано Постановление № 120 на Министерския съвет от 2025 г. за изменение и допълнение на нормативни актове на Министерския съвет. С Постановлението се изменя Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 48 от 2006 г.), с което общата численост на персонала на Национална служба за съвети в земеделието се променя от 65 на 60 щатни бройки. Постановлението влиза в сила от първо число на месеца, следващ месеца на обнародването му в „Държавен вестник“, т.е. от 1 август 2025 г.
С оглед гореизложеното е необходима своевременна промяна в Правилника за устройството и дейността на Националната служба за съвети в земеделието, поради което е публикуван за обществени консултации за срок от 14 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са приети и отразени.


УВАЖАЕМИ ДОКТОР ТАХОВ,
Във връзка с гореизложеното и на основание § 1, ал. 2 от допълнителната разпоредба на Закона за Селскостопанска академия и чл. 11 от Закона за администрацията предлагам да одобрите приложения проект на Правилник за изменение и допълнение на Правилника за устройството и дейността на Националната служба за съвети в земеделието.

	Приложение:
	1. Правилник за изменение и допълнение на Правилника за устройството и дейността на Националната служба за съвети в земеделието;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация; 
5. Постъпилите предложения и становища от обществената консултация.

